Denne artikkelen er over en måned gammel, og kan inneholde utdaterte råd fra myndighetene angående koronasmitten. Hold deg oppdatert i NRKs oversikt, eller gjennom FHIs nettsider.

Flere av de smitta er barnehagebarn som hører til to barnehager på Åkra i Karmøy kommune. Det er Kirketunet barnehage og Espira Tjøsvoll, opplyser rådmann Vibeke Vikse Johnsen i Karmøy kommune.

Det er også en elev ved Stangeland ungdomsskole som er bekreftet smittet.

– Smittesituasjonen får noen konsekvenser. Nå foregår det et stort smittesporingsarbeid i kommunen. Foreløpig har vi god oversikt over situasjonen, sier Johnsen.

De berørte avdelingene i barnehagene vil ikke bli brukt før de er vasket ordentlig ned, forsikrer kommunalsjef for oppvekst og kultur, Bjørn Andersen.

PRESSEKONFERANSE: Kommunen informerer om situasjonen. Du trenger javascript for å se video. PRESSEKONFERANSE: Kommunen informerer om situasjonen.

De berørte barnehagene skal fortsatt holde oppe, og vil ta imot barn som ikke hører til de avdelingene med smitte.

Bjørn Andersen, kommunalsjef for oppvekst og kultur. Foto: Gisle Jørgensen / NRK

– Vi vil i det lengste forsøke å følge myndighetenes oppfordring om å holde barnehagene åpne, sier Andersen.

De foreldrene med barn som er direkte berørte vil bli kontaktet. Det er et arbeid som sluttføres i løpet av søndag.

Kirketunet barnehage. Foto: Gisle Jørgensen / NRK

Slik ble smitten oppdaget

– Onsdag denne uka fikk vi vite at en ung voksen testet positivt for koronaviruset, sier Katrine Marie Haga Nesse, kommuneoverlege.

Katrine Marie Haga Nesse, kommuneoverlege. Foto: Gisle Jørgensen / NRK

Smittesporingen viste at denne personen tilhører et avgrenset miljø med tett intern kontakt.

26 personer ble testet fredag formiddag, og det ble da påvist koronasmitte blant 22 andre personer i samme miljø. Men hele gruppen behandles som den er smittet, opplyser kommunen.

– Smittesporingsarbeidet vil avdekke eventuelle nærkontakter utenfor gruppa. Undersøkelsene som er gjort til nå viser at gruppa ikke har hatt mye kontakt med andre, utenom de to barnehagene som er nevnt, sier kommuneoverlegen.

De som er testet, har sparsomme symptomer, og ingen er alvorlig sjuke.

– Det som er viktig for oss nå er å trygge de som er smittet og ivareta de som skal begynne på skolen i morgen og de som er barn i barnehage, sier Johnsen.

– Trygt i barnehagen

Jens Schei Hansen er kommunikasjons- og organisasjonsdirektør i Espira-gruppen. Han synes barnehagen har havnet i en uheldig situasjon. Nå skal berørte ansatte og barn i karantene.

– Vi opplever at det har vært et veldig godt samarbeid med smittevernsmyndighetene i Karmøy kommune, sier Hansen.

– Nå fortsetter barnehagen å jobbe i tråd med smitteveilederen som myndighetene har laget, så det skal være helt trygt å sende barna sine i Espira Tjøsvoll barnehage i morgen, understreker han.